NÁRODNÁ RADA  SLOVENSKEJ REPUBLIKY

Číslo: ..../2004

- N á v r h - 

U z n e s e n i E 
Národnej rady Slovenskej republiky
z................... 2004

k návrhu na uzavretie Druhého dodatkového protokolu z 8. novembra 2001 k Európskemu dohovoru o vzájomnej pomoci v trestných veciach

	Národná rada Slovenskej republiky

          podľa čl. 86 písm.  d/ Ústavy Slovenskej republiky

          v y s l o v u j e     s ú h l a s

s Druhým dodatkovým protokolom k Európskemu dohovoru o vzájomnej pomoci v trestných veciach s týmito vyhláseniami:
“Slovenská republika využíva možnosť danú článkom 15 odsek 8 dohovoru a vyhlasuje, že žiadosti podľa článku 15 odsekov 1, 3, 4 a 5 sa zasielajú Ministerstvu spravodlivosti Slovenskej republiky. V prípade priameho styku sa žiadosť zasiela okresnej prokuratúre, v obvode ktorej sa úkon právnej pomoci má vykonať. Ministerstvu spravodlivosti Slovenskej republiky sa musí zaslať kópia žiadosti.
Ak dožadujúci orgán žiada, aby zaslanú písomnosť doručil adresátovi v Slovenskej republike súdu, možno žiadosť zaslať priamo okresnému súdu, v obvode ktorého má bydlisko adresát písomnosti.
Príslušnými orgánmi na účely článku 15 ods. 6 dohovoru sú v Slovenskej republike orgány, ktoré vydali rozhodnutie alebo prijali opatrenie.
Súčasne Slovenská republika podľa článku 15 odsek 9 dohovoru vyhlasuje, že orgány Slovenskej republiky začnú konať na základe žiadosti zaslanej telefaxom alebo inou elektronickou formou, ak nebudú mať pochybnosti o jej hodnovernosti a ak vec neznesie odklad, za predpokladu, že následne dožadujúci orgán v lehote určenej dožiadaným orgánom zašle originál žiadosti.

Slovenská republika využíva možnosť danú článkom 11 ods. 4 druhého dodatkového protokolu a vyhlasuje, že sa bude cítiť viazaná podmienkami uloženými zmluvnou stranou poskytujúcou informácie, len ak dostane vopred oznámenie o charaktere poskytovanej informácie a dá súhlas s jej poskytnutím.

Slovenská republika využíva možnosť danú článkom 13 odsek 7 druhého dodatkového protokolu a vyhlasuje, že bude vždy vyžadovať súhlas osoby podľa ods. 3 tohto článku.

Slovenská republika podľa článku 18 ods. 4 druhého dodatkového protokolu vyhlasuje, že žiadosti o vykonanie kontrolovanie dodávky sa zasielajú priamo príslušnej okresnej prokuratúre, v obvode ktorej sa má úkon vykonať a kópia žiadosti sa zašle Generálnej prokuratúre Slovenskej republiky. Sledovanie dodávky vykonajú príslušné orgány policajného zboru.”
	a s touto výhradou:
“Slovenská republika využíva možnosť danú článkom 33 ods. 2 druhého dodatkového protokolu a v plnom rozsahu neprijíma články 16, 17, 19, 20 a 21 protokolu.
	Žiadosti podľa článku 18 druhého dodatkového protokolu vykoná Slovenská republika len, ak sa budú týkať sledovania dovozu, vývozu alebo prevozu zásielky, ak okolnosti prípadu odôvodňujú predpoklad, že zásielka bez príslušného povolenia obsahuje omamné látky, psychotropné látky, prekurzory, jadrové a iné obdobné rádioaktívne materiály, falšované peniaze, falšované cenné papiere, strelné alebo hromadne účinné zbrane, strelivo a výbušniny a dožadujúca strana sa zároveň zaručí, že informáciám získaným ako výsledok právnej pomoci poskytne náležitú ochranu.”